Ôdliczōmy ôstatni godziny do wtorkowego szwierćfinału Ligi Majstrōw. Taktyki prziszykowań do „ślōnskich derbōw” Monaco-Borussia rozmańte. Piszczek szporuje siyły Glik bydzie właziōł w szpil w cugu. Co lepij zafunguje?
Monaco wygrało w ôstatnij kolejce w Angers 1:0, a Kamil Glik rozegroł cołki szpil w ekipie lidera Ligue 1. Ni mōgło być na dyć inacy. Kamil to jedyn z nojbardzij eksploatowanych groczy w klubie. Jak yno moge to gro w podstawie. W cołkim sezōnie jeszcze ani razu niy śloz z boiska przed czasym. Tryner niy doł mu tyż se dychnōnć w ôstatnio sobota, dyć wiy że nojlepszy Glik to Glik w cugu. Ni ma co majstrować.
Der Klassiker to szpil, na kery dycki sie czeko z uciechōm. Łukasz dostoł jednak bezmałaś na beztydziyń lekkij kōntuzji kostki. Do kōńca wahało sie eźli zagro abo niy, ale w kōńcu prziszła decyzjo, że ni ma co darymnie ryzykować. Łukasz dobrze zno swoji ciało. Jak trza poradzi zacisnōnć zymby. W sezōnie 2012/13 bez długi czos tyroł na dyć na zastrzikach, skuli problymōw z biodrym. Na ôperacjo dogodoł sie dopiyro po sezōnie. Kej zdało sie, że już niy wrōci, ôn po lekku ôdbudowywoł forma. Głōd fusbalu dycki mu pōmogoł. Po ôbejrzyniu jak Bajeroki rozônaczajōm Borussia 4:1, wyposzczōny Piszczu wylezie na Monaco w podstawie…
To bydōm piyrsze ślōnski derby na telkim etapie LM i niychby było takich wiyncyj! Poru naszych synkōw mo tera rychtyk pewny plac we wielkich klubach europejskich. Tōż jako powtōrka ślōnskich derbōw w LM za rok czy 2 je fest prowdopodobno. Szanse rosnōm. Piszczek szkryfnōł gynał nowy kōntrakt z Borusssiōm do kōńca czyrwca 2019. Dziynnikorski klachule niy roz widziały już Łukasza w Realu, Barcelōnie czy Liverpoolu. Tera to już chyba kōniec fandzolynio. Łukasz ofyn godo, że rod skōńczy kariera w BVB, klubie kery regularnie szpilo w LM.
Telko ôferta moge przebić już yno… LKS Goczałkowice, macierzysty klub Piszcza z ligi okryngowej. Ligi Majstrōw tam mono i ni ma, za to ślōnski derby sztyjc…
szl_Latn szl_Latn szl_Latn szl_Latn szl_Latn